Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Corinz 1
Cjapitul 9
L’esempli di Pauli
9 1 No soio libar jo? No soio apuestul? No àio viodût Gjesù nestri Signôr? No sêso vualtris la mê vore tal Signôr? 2 Se no soi apuestul par altris di lôr, almancul par vualtris lu soi; vualtris o sês il sigjîl dal gno apostolât tal Signôr. 3 E je cheste la mê difese cuintri di chei che mi incolpin. 4 No vino dirit di mangjâ e di bevi? 5 No vino dirit di menâsi daûr une femine cristiane, come ch’a fasin chei altris apuestui e i fradis dal Signôr, e Chefa? 6 O sino dome jo e Barnabe che no vin dirit di no lavorâ?
7 Ma cui fasial il soldât paiant di sachete? Cui plantial un vignâl cence mangjânt il prodot? Cui passonial un trop cence cerçâ il lat? 8 Disio chest di un pont di viste uman o no disie cussì ancje la Leç? 9 Di fat te leç di Mosè al è scrit: No sta metii la musolarie al bo ch’al trebie . Di cuant in ca Diu s’interessial dai bûs? 10 No fevelial forsit par nô? Sigûr ch’al è scrit par nô! Parcè che al è naturâl par chel ch’al are arâ inte sperance, come par chel ch’al trebie trebiâ inte sperance di vê la sô part. 11 Se nô o vin semenadis in vualtris lis robis spirtuâls, isal propit masse s’o seselìn bens matereâi? 12 Se chei altris a àn dirit sore di vualtris, nô no ’nt varessino di vê plui di lôr? Ma no vin volût valêsi di chest dirit, che anzit o sopuartìn di dut par no meti berdeis al vanzeli di Crist. 13 No savêso che chei ch’a fasin lis funzions tal templi a mangjin di ce ch’al è tal templi, e chei ch’a servissin ator dal altâr a cjapin part dal altâr? 14 Cussì ancje il Signôr al à disponût che chei ch’a predicjin il vanzeli a vivin dal vanzeli.
15 Ma jo no mi ài fat valê nissun di chescj dirits e nancje no us scrîf par che si fasi cussì sul gno cont. O varès nant murî. Nissun no mi gjavarà cheste braure! 16 Di fat par me predicjâ il vanzeli no je une braure; o sint une dibisugne, e puar mai me se no predicjàs il vanzeli! 17 Se lu fasès di mê volontât, o varès la pae; ma no fasintlu di mê volontât, al vûl dî che mi è stade dade une consegne. 18 Cuâl saraial alore il gno merit? Chel di predicjâ il vanzeli cence fâ valê il dirit che il vanzeli mi dà.
19 Di fat, seben ch’o soi libar denant di ducj, mi soi fat servidôr di ducj par vuadagnâ plui int ch’o podevi: 20 mi soi fat gjudeu cui gjudeus par vuadagnâ i gjudeus; cun chei ch’a son sot de leç o soi deventât come un ch’al è sot de leç, cun dut che no jeri sot de leç, par vuadagnâ chei ch’a son sot de leç. 21 Cun chei che no àn leç, o soi deventât come un ch’al è cence leç, cun dut che no jeri cence la leç di Diu, anzit cun dut ch’o jeri cjapât dentri te leç di Crist, par vuadagnâ chei ch’a son cence leç. 22 Mi soi fat debul cui debui, par vuadagnâ i debui; mi soi fat dut a ducj, par salvâ in ducj i mûts cualchidun. 23 E o fâs dut pal vanzeli, par vê part ancje jo cun lôr.
24 No savêso che tes corsis dal stadi a corin ducj ma il premi lu cjape dome un? O vês di cori in mût di rivâ a cjapâlu! 25 Ogni campion si ten lontan di dut; lôr lu fasin par vê une zoe che si flapìs, nô invezit par une che no si flapìs. 26 Cussì jo o côr, ma no come chel che nol sa là ch’al va; o fâs pugjilât ma no come chel ch’al dà là ch’al capite, 27 anzit o fronti il gno cuarp e lu ridûs in sclavitût, par no che mi sucedi che, dopo di vê predicjât a di chei altris, o sedi scualificât propit jo.
Notis:
- 9,1 - Pauli, cul so esempli, al vûl mostrâ che no si à di dâ scandul a di chei che no rivin adore di capî la libertât dai cristians.
- 9,3 - Di chê strade al rispuint in merit a lis cjacaris ch’a vevin metudis fûr a Corint sul so cont.
- 9,9 - Dt 25,4. Cui ch’al lavore al à dirit di vivi dal so lavôr, ancje il bo ch’al bat forment.
- 9,18 - Pauli, predicjant il vanzeli, al fâs ce ch’al è obleât a fâ e cussì lu fâs a gratis.
- 9,24 - Par vê la sô part tal vanzeli, si à di fâ ce ch’a fasin i campions dal sport.
- 9,27 - Lant indenant cul paragon, al à pôre di jessi scualificât.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn pag_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn